Μακαρονάδα με κιμά σε πιατέλα
Ποιός λέει όχι στα μακαρόνια με κιμά; Εδώ, μια κλασική και δοκιμασμένη συνταγή για το πιο αγαπημένο κυριακάτικο φαγητό.
500 γρ. μακαρόνια Νο 6, 2 γεμάτες κουτ. σούπας βούτυρο αγελάδας, 150 γρ. μυζήθρα ξερή, τριμμένη, 500 γρ. κιμάς μοσχαρίσιος από ελιά ή σπάλα, 2 μέτρια ξερά κρεμμύδια, κομμένα σε μικρά καρέ, 1 μεγάλο καρότο, κομμένο σε μικρούς κύβους, 1 μικρό και τρυφερό κλωνάρι σέλινο, κομμένο σε λεπτές φέτες, 1 κονσέρβα ολόκληρα ντοματάκια (με τα υγρά τους), ψιλοκομμένα (όχι λιωμένα) στον πολυκόφτη, 1 κουτ. σούπας πελτές διαλυμένος σε 400 ml ζεστό νερό, 2 δαφνόφυλλα, 1/2 κουτ. γλυκού μπαχάρι τριμμένο, 1/2 κουτ. γλυκού μοσχοκάρυδο τριμμένο, 1/2 κουτ. γλυκού κανέλα τριμμένη, 120 ml λευκό, ξηρό κρασί, τα φύλλα από 1/2 μάτσο μαϊντανό, ψιλοκομμένα, 70 ml ελαιόλαδο, αλάτι, φρεσκοτριμμένο πιπέρι
Σε μια φαρδιά κατσαρόλα ζεσταίνουμε το ελαιόλαδο σε δυνατή φωτιά και σοτάρουμε τον κιμά για περίπου 4-5 λεπτά, ανακατεύοντας μέχρι να ροδίσει και να γίνει σπυρωτός.Προσθέτουμε το κρεμμύδι, το καρότο, το σέλινο και λίγο αλάτι και σοτάρουμε, ανακατεύοντας για περίπου 5-6 λεπτά ακόμα, μέχρι τα λαχανικά να μαλακώσουν ελαφρώς. Προσθέτουμε τα φύλλα δάφνης, τα μπαχαρικά και αλατοπίπερο και ανακατεύουμε για 1 λεπτό. Σβήνουμε με το κρασί, αφήνουμε περίπου 1-2 λεπτά ώστε να εξατμιστεί το αλκοόλ και προσθέτουμε την ντομάτα και τον πελτέ. Μόλις τα υγρά κοχλάσουν έντονα, χαμηλώνουμε τη φωτιά και σκεπάζουμε με το καπάκι. Μαγειρεύουμε για περίπου 25-30 λεπτά ή μέχρι να μαλακώσουν καλά τα υλικά, να εξατμιστούν τα πολλά υγρά και να δέσει η σάλτσα.Παράλληλα, σε άφθονο αλατισμένο νερό που κοχλάζει βράζουμε τα μακαρόνια σύμφωνα με τις οδηγίες της συσκευασίας. Τα στραγγίζουμε.Στην άδεια πλέον κατσαρόλα ζεσταίνουμε το βούτυρο σε δυνατή φωτιά μέχρι να λιώσει και ρίχνουμε τη μισή ποσότητα τυριού. Ανακατεύουμε για 1-2 λεπτά. Ρίχνουμε τα μακαρόνια στην κατσαρόλα και ανακατεύουμε να αναμειχθούν με το βούτυρο και το τυρί.Τα αδειάζουμε σε πιατέλα, τα περιχύνουμε με τη σάλτσα κιμά και τα πασπαλίζουμε με το υπόλοιπο τυρί.
Ζυμαρικά,Μοσχαρίσιος κιμάς